ddrg/super_eurlex huggingface dataset:
Úradný vestník L 177 , 22/06/1998 S. 0001 - 0140



Nariadenie Komisie (ES) č. 1232/98 zo 17. júna 1998, ktorým sa mení a dopĺňa nariadenie Rady (EHS) č. 3696/93 o štatistickej klasifikácii výrobkov podľa činnosti (CPA) v Európskom hospodárskom spoločenstve KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (EHS) č. 3696/93 z 29. októbra 1993 o štatistickej klasifikácii výrobkov podľa činnosti (CPA) v Európskom hospodárskom spoločenstve [1], a najmä na jeho článok 5 písm. b), keďže nariadenie (EHS) č. 3696/93 založilo štatistickú klasifikáciu výrobkov podľa činností, v ďalšom nazývanú CPA, aby sa v rámci spoločenstva splnila štatistická požiadavka; keďže zmeny a doplnenia urobené v Harmonizovanom systéme a kombinovanom názvosloví podľa nariadenia Komisie (ES) č. 2448/95 z 10. októbra 1995, ktorým sa mení a dopĺňa príloha I nariadenia Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku [2] si vynútili drobné doplnenie CPA, ako aj zoradenie a objasnenie textov; keďže následne po novelizácii CPA sa vyžaduje prechodné obdobie; keďže opatrenia uvedené v tomto nariadení sú v súlade so stanoviskom Výboru pre štatistický program (VŠP) zriadeným rozhodnutím Rady 89/382/EHS, Euratom [3], PRIJALA TOTO NARIADENIE: Článok 1 Príloha nariadenia (EHS) č. 3696/93 sa týmto nahrádza prílohou tohto nariadenia. Článok 2 Odkazy na HS/KN sa aktualizujú podľa verzie HS/KN z roku 1996. Článok 3 1. Klasifikácie národných výrobkov podľa CPA sa musia prijať najneskôr do 31. decembra 1998. 2. Komisia môže predĺžiť tento termín na obdobie nepresahujúce dva roky, ak je potrebné prispôsobiť národné štatistické systémy. Článok 4 Toto nariadenie nadobúda účinnosť dvadsiaty deň odo dňa jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 17. júna 1998 Za Komisiu Yves-Thibault De Silguy člen Komisie [1] Ú. v. ES L 342, 31.12.1993, s. 1. [2] Ú. v. ES L 259, 30.10.1995, s. 1. [3] Ú. v. ES L 181, 28.6.1989, s. 47. -------------------------------------------------- PRÍLOHA Pozri nariadenie Komisie (ES) č. 204/2002, Ú. v. ES L 36, 6.2.2002, s. 1. --------------------------------------------------
Úradný vestník L 184 , 27/06/1998 S. 0001 - 0001



Nariadenie Rady (ES) č. 1340/98 z 24. júna 1998, ktorým sa mení a dopĺňa nariadenie (ES) č. 3290/94 o úpravách a prechodných dojednaniach požadovaných v oblasti poľnohospodárstva s cieľom vykonať dohody uzavreté počas Uruguajského kola mnohostranných obchodných rokovaní RADA EURÓPSKEJ ÚNIE, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 3290/94 z 22. decembra 1994 o úpravách a prechodných dojednaniach požadovaných v oblasti poľnohospodárstva s cieľom vykonať dohody uzavreté počas Uruguajského kola mnohostranných obchodných rokovaní [1] a najmä na jeho článok 3 ods. 2, so zreteľom na návrh Komisie, keďže článok 3 nariadenia (ES) č. 3290/94 povoľuje Komisii prijať opatrenia požadované na uľahčenie prechodu z dojednaní existujúcich pred zavedením výsledkov Uruguajského kola rokovaní na dojednania vyplývajúce z úprav právnych predpisov v poľnohospodárstve stanovené v uvedenom nariadení; keďže takéto prechodné opatrenia je možné prijať iba do 30. júna 1998 a nesmú sa uplatňovať po tejto dobe; keďže sa ukázalo, že určité záležitosti, ktoré sa v súčasnosti riadia prechodnými opatreniami, nie je možné definitívne uzavrieť pred vypršaním stanoveného obdobia; keďže tieto záležitosti sa týkajú najmä určitých dojednaní prijatých tretími krajinami; keďže je preto nevyhnutné predĺžiť obdobie, počas ktorého Komisia môže prijať prechodné opatrenia, o jeden rok, PRIJALA TOTO NARIADENIE: Článok 1 V článku 3 ods. 2 nariadenia (ES) č. 3290/94 sa dátum "30. júna 1998" nahrádza dátumom "30. júna 1999". Článok 2 Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev. Uplatňuje sa od 1. júla 1998. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Luxemburgu 24. júna 1998 Za Radu Predseda J. Cunningham [1] Ú. v. ES L 349, 31.12.1994, S. 105. Nariadenie v znení nariadenia (ES) č. 1161/97 (Ú. v. ES L 169, 27.6.1997, s. 1). --------------------------------------------------
Úradný vestník L 187 , 01/07/1998 S. 0054 - 0055



Nariadenie Komisie (ES) č. 1400/98 z 30. júna 1998, ktoré mení a dopĺňa nariadenie (EHS) č. 2235/92 stanovujúce podrobné pravidlá pre uplatňovanie podpory na spotrebu výrobkov z čerstvého mlieka na Kanárskych ostrovoch KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (EHS) č. 1601/92 z 15. júna 1992, ktorým sa stanovujú osobitné opatrenia pre určité poľnohospodárske výrobky pre Kanárske ostrovy [1], naposledy zmenené a doplnené nariadením (ES) č. 2348/96 [2], najmä na jeho článok 11, keďže článok 1 nariadenia Komisie (EHS) č. 2235/92 [3], naposledy zmeneného a doplneného nariadením (ES) č. 1802/95 [4], poskytuje dotáciu pre ľudskú spotrebu čerstvých výrobkov z kravského mlieka vyrobených na Kanárskych ostrovoch v rámci limitov tamojšej spotreby; keďže sa miestne spotrebiteľské zvyklosti zmenili a zvýšil sa dopyt po nízkotučných výrobkoch, mal by byť na žiadosť španielskych orgánov zmenený a doplnený zoznam čerstvých mliečnych výrobkov, ktorý je uvedený v prílohe k nariadeniu (EHS) č. 2235/92; keďže opatrenia tohto nariadenia sú v súlade so stanoviskom Riadiaceho výboru pre mlieko a mliečne výrobky, PRIJALA TOTO NARIADENIE: Článok 1 Príloha k nariadeniu (EHS) č. 2235/95 sa nahrádza prílohou k tomuto nariadeniu. Článok 2 Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev. Bude sa uplatňovať od 1. júla 1998. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 30. júna 1998 Za Komisiu Franz Fischler člen Komisie [1] Ú. v. ES L 173, 27.6.1992, s. 13. [2] Ú. v. ES L 320, 11.12.1996, s. 1. [3] Ú. v. ES L 218, 1.8.1992, s. 105. [4] Ú. v. ES L 174, 26.7.1995, s. 27. -------------------------------------------------- PRÍLOHA " PRÍLOHA Zoznam výrobkov, na ktoré sa vzťahuje podpora spoločenstva uvedená v článku 11 ods. 1 nariadenia (ES) č. 1601/92: 1. mlieko, 2. smotana, 3. jogurt, 4. čerstvý tvaroh s obsahom tuku v sušine menším než 40 % " --------------------------------------------------
Úradný vestník L 194 , 10/07/1998 S. 0008 - 0008



Nariadenie Komisie (ES) č. 1472/98 z 9. júla 1998, ktorým sa mení a dopĺňa nariadenie (ES) č. 2300/97 o podrobných pravidlách vykonávania nariadenia Rady (ES) č. 1221/97, ktoré stanovuje všeobecné pravidlá pre uplatňovanie opatrení na zlepšenie výroby a predaja medu KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 1221/97 z 25. júna 1997, ktoré stanovuje všeobecné pravidlá pre uplatňovanie opatrení na zlepšenie výroby a predaja medu [1], najmä na jeho článok 5, keďže nariadenie Komisie (ES) č. 2300/97 [2], zmenené a doplnené nariadením Komisie (ES) č. 758/98 [3], upravuje ustanovenia pre vykonanie opatrení na zlepšenie výroby a predaja medu; keďže táto zmena taktiež predĺžila dátum oznamovania programov; keďže v dôsledku toho sa má taktiež pozmeniť dátum prevodového kurzu pre poľnohospodárstvo uplatňovaného pre tieto programy; keďže opatrenia ustanovené v tomto nariadení sú v súlade so stanoviskom Riadiaceho výboru pre mäso z hydiny a vajcia, PRIJALA TOTO NARIADENIE: Článok 1 Článok 5 nariadenia (ES) č. 2300/97 sa nahrádza týmto: "Článok 5 Prevodový kurz pre poľnohospodárstvo, ktorý sa uplatní na množstvo uvedené v článku 3, bude kurz platný 1. mája toho roku, v ktorom sa program oznámil." Článok 2 Toto nariadenie nadobudne účinnosť na tretí deň od jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 9. júla 1998 Za Komisiu Franz Fischler člen Komisie [1] Ú. v. ES L 173, 1.7.1997, s. 1. [2] Ú. v. ES L 319, 21.11.1997, s. 4. [3] Ú. v. ES L 105, 4.4.1998, s. 5. --------------------------------------------------
Úradný vestník L 206 , 23/07/1998 S. 0015 - 0016



Nariadenie Komisie (ES) č. 1576/98 z 22. júla 1998, ktorým sa dopĺňa príloha k nariadeniu (ES) č. 2400/96 o zápise určitých názvov do "Registra chránených označení pôvodu a chránených zemepisných označení" uvedeného v nariadení Rady (EHS) č. 2081/92 o ochrane zemepisných označení a označení pôvodu poľnohospodárskych výrobkov a potravín KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (EHS) č. 2081/92 zo 14. júla 1992 o ochrane zemepisných označení a označení pôvodu poľnohospodárskych výrobkov a potravín [1], naposledy zmenené a doplnené nariadením komisie (ES) č. 1068/97 [2], a najmä na jeho článok 6 (3) a (4), keďže podľa článku 5 nariadenia (EHS) č. 2081/92 Francúzsko zaslalo Komisii prihlášku na zápis názvu ako zemepisného označenia; keďže v súlade s článkom 6 (1) uvedeného nariadenia sa zistilo, že prihláška spĺňa všetky v ňom ustanovené požiadavky a že obsahuje najmä všetky informácie požadované v súlade s jeho článkom 4; keďže Komisia nedostala žiadnu námietku pre názov uvedený v prílohe k tomuto nariadeniu v zmysle článku 7 nariadenia (EHS) č. 2081/92 po uverejnení názvu uvedeného v prílohe k tomuto nariadeniu v Úradnom vestníku Európskych spoločenstiev [3]; keďže uvedený názov by sa preto mal zapísať do "Registra chránených označení pôvodu a chránených zemepisných označení" a mal by byť chránený v rámci spoločenstva ako chránené zemepisné označenie; keďže príloha k tomuto nariadeniu dopĺňa prílohu k nariadeniu Komisie (ES) č. 2400/96 [4], naposledy zmenenému a doplnenému nariadením (ES) č. 1265/98 [5], PRIJALA TOTO NARIADENIE: Článok 1 Názov v prílohe k tomuto nariadeniu sa týmto pridal do prílohy k nariadeniu (ES) č. 2400/96 a zapísal sa ako chránené zemepisné označenie (CHZO) do "Registra chránených označení pôvodu a chránených zemepisných označení" ustanoveného v článku 6 (3) nariadenia (EHS) č. 2081/92. Článok 2 Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 22. júla 1998 Za Komisiu Franz Fischler člen Komisie [1] Ú. v. ES L 208, 24.7.1992, s. 1. [2] Ú. v. ES L 156, 13.6.1997, s. 10. [3] Ú. v. ES C 336, 7.11.1997, s. 4. [4] Ú. v. ES L 327, 18.12.1996, s. 11. [5] Ú. v. ES L 175, 19.6.1998, s. 7. -------------------------------------------------- PRÍLOHA VÝROBKY VYMENOVANÉ V PRÍLOHE II K ZMLUVE ES URČENÉ NA ĽUDSKÚ SPOTREBU Ovocie a zelenina: Francúzsko - Lentilles vertes du Berry (CHZO) --------------------------------------------------
Úradný vestník L 265 , 30/09/1998 S. 0001 - 0001



Nariadenie Rady (ES) č. 2070/98 z 28. septembra 1998, ktorým sa mení a dopĺňa nariadenie č. 1221/97 stanovujúce všeobecné pravidlá pre uplatňovanie opatrení na zlepšenie výroby a predaja medu RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 43, so zreteľom na návrh Komisie [1], so zreteľom na stanovisko Európskeho parlamentu [2], so zreteľom na stanovisko Hospodárskeho a sociálneho výboru [3], keďže nariadenie (ES) č. 1221/97 [4] ustanovuje časový limit, v ktorom je potrebné uskutočniť výdavky na opatrenia, ktoré sa robia podľa ročných národných programov; keďže preto, aby sa zabránilo zredukovaniu doby trvania národných programov v prvom roku, je potrebné predĺžiť časový limit na vynaloženie výdavkov podľa týchto prvých programov, PRIJALA TOTO NARIADENIE: Článok 1 V Článku 3 nariadenia (ES) č. 1221/97 sa tretí pododsek nahrádza takto: "Výdavky členských štátov na opatrenia prijaté podľa ročných národných programov, ktoré sú uvedené v článku 1, sa musia vynaložiť k 15. októbru každého roku. Avšak pre prvý rok sa tento dátum posunie na 31. január 1999." Článok 2 Toto nariadenie nadobudne účinnosť v deň jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 28. septembra 1998 Za Radu predseda W. Molterer [1] Ú. v. ES C 222, 16.7.1998, s. 15. [2] Stanovisko dodané 16. septembra 1998 (zatiaľ neuverejnené v úradnom vestníku). [3] Stanovisko dodané 9. septembra 1998 (zatiaľ neuverejnené v úradnom vestníku). [4] Ú. v. ES L 173, 1.7.1997, s. 1. --------------------------------------------------
Úradný vestník L 276 , 13/10/1998 S. 0004 - 0004



Nariadenie Komisie (ES) č. 2194/98 z 12. októbra 1998, ktorým sa mení a dopĺňa nariadenie (ES) č. 2629/97 týkajúce sa ušných štítkov v rámci systému pre identifikáciu a registráciu hovädzieho dobytka (Text s významom pre EHP) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 820/97 z 21. apríla 1997, ktorým sa vytvára systém pre identifikáciu a registráciu hovädzieho dobytka a ktoré sa týka označovania hovädzieho mäsa a výrobkov z hovädzieho mäsa [1], najmä na jeho článok 10 písm. a), keďže nariadenie Komisie (ES) č. 2629/97 [2], zmenené a doplnené nariadením (ES) č. 1177/98 [3], ktoré stanovuje podrobné pravidlá týkajúce sa ušných štítkov, hospodárskej evidencie a preukazov totožnosti hovädzieho dobytka; keďže aby sa predišlo problémom v oblasti vnútorného obchodu s hovädzím dobytkom v spoločenstve a aby sa vyjasnili súčasné predpisy, je potrebné oprávniť držiteľov v predstihu, ak si to želajú, a v súlade s vnútroštátnymi právnymi predpismi získať príslušné množstvo ušných štítkov na pokrytie ich potreby po dobu najviac jedného roka; keďže nariadenie (ES) č. 2629/97 sa podľa toho musí zmeniť a doplniť; keďže opatrenia tohto nariadenia sú v súlade so stanoviskom Európskeho poľnohospodárskeho usmerňovacieho a záručného fondu, PRIJALA TOTO NARIADENIE: Článok 1 V článku 1 nariadenia (ES) č. 2629/97 sa pridáva nasledujúci odsek 5 takto: "5. Držitelia sú oprávnení získať v predstihu, ak si to želajú, a v súlade s príslušnými vnútroštátnymi právnymi predpismi príslušné množstvo ušných štítkov na pokrytie ich potreby po dobu najviac jedného roka. V prípade hospodárstiev, ktoré nemajú viac ako 5 zvierat, môže príslušný orgán dodať v predstihu 5 párov ušných štítkov." Článok 2 Toto nariadenie nadobúda účinnosť tretí deň od jeho uverejnenia v Úradnom vestníku Európskych spoločenstiev. Bude sa uplatňovať od 1. októbra 1998. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 12. októbra 1998 Za Komisiu Franz Fischler člen Komisie [1] Ú. v. ES L 117, 7.5.1997, s. 1. [2] Ú. v. ES L 354, 30.12.1997, s. 19. [3] Ú. v. ES L 163, 6.6.1998, s. 19. --------------------------------------------------
Úradný vestník L 297 , 06/11/1998 S. 0004 - 0004



Nariadenie Komisie (EHS) č. 2387/98 z 3. novembra 1998 o pristúpení Európskeho spoločenstva pre atómovú energiu a Európskeho spoločenstva, vystupujúcich ako jedna strana, k dohode z roku 1993 o zriadení Strediska pre vedu a techniku na Ukrajine uzatvorenej medzi Kanadou, Švédskom Ukrajinou a Spojenými štátmi americkými KOMISIA EURÓPSKYCH SPOLOČENSTIEV so zreteľom na Zmluvu o založení Európskeho spoločenstva pre atómovú energiu, a najmä na jej druhý odsek článku 101, so zreteľom na súhlas Rady, keďže pristúpenie Európskeho spoločenstva pre atómovú energiu a Európskeho spoločenstva, konajúcich ako jedna strana, k dohode z roku 1993 o zriadení Strediska pre vedu a techniku na Ukrajine uzatvorenej medzi Kanadou, Švédskom Ukrajinou a Spojenými štátmi americkými by sa malo schváliť v mene Európskeho spoločenstva pre atómovú energiu, PRIJALA TOTO NARIADENIE: Článok 1 Pristúpenie Európskeho spoločenstva pre atómovú energiu a Európskeho spoločenstva, konajúcich ako jedna strana, k dohode z roku 1993 o zriadení Strediska pre vedu a techniku na Ukrajine uzatvorenej medzi Kanadou, Švédskom Ukrajinou a Spojenými štátmi americkými v znení protokolu zo 7. júla 1997 (ďalej len "dohoda") a deklarácia Európskych spoločenstiev vzťahujúca sa na článok 1 sa týmto schvaľujú v mene Európskeho spoločenstva pre atómovú energiu. Znenia dohody, listiny o pristúpení a deklarácie tvoria prílohu k tomuto nariadeniu [1]. Článok 2 Rada a Komisia vymenujú svojho zástupcu spoločenstva do Správnej rady v súlade s článkom IV bodom C dohody. Článok 3 Stredisko pre vedu a techniku na Ukrajine má vlastnú právnu subjektivitu a najširšiu spôsobilosť na právne úkony akú priznávajú právne predpisy použiteľné na území spoločenstva právnickým osobám, a najmä, môže uzatvárať zmluvy, nadobúdať a disponovať hnuteľným a nehnuteľným majetkom a vystupovať pred súdom. Článok 4 Toto nariadenie nadobúda účinnosť tretím dňom nasledujúcim po jeho uverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 3. novembra 1998 Za Komisiu Jacques Santer predseda [1] Ú. v. ES L 225, 12.8.1998, s. 4. --------------------------------------------------
Úradný vestník L 307 , 17/11/1998 S. 0004 - 0004



Nariadenie Rady (ES, ESUO, Euratom) č. 2460/98 z 12. novembra 1998, ktorým sa mení a dopĺňa nariadenie č. 7/66/Euratom, 122/66/EHS, ktorým sa ustanovujú zoznam miest, pre ktoré môže byť udelený príspevok na dopravu, maximálna výška tohto príspevku a pravidlá jeho udeľovania RADA EURÓPSKYCH SPOLOČENSTIEV, so zreteľom na Zmluvu o vytvorení spoločnej Rady a spoločnej Komisie Európskych spoločenstiev, so zreteľom na návrh Komisie, keďže so zreteľom na nariadenie Rady (ES, ESUO, Euratom) č. 2458/98 z 12. novembra 1998, ktorým sa mení a dopĺňa nariadenie (EHS, Euratom, ESUO) č. 259/68, ktorým sa ustanovuje služobný poriadok a podmienky zamestnávania ostatných zamestnancov Európskych spoločenstiev a ostatné nariadenia uplatniteľné na úradníkov a ostatných zamestnancov vzhľadom na stanovenie odmien, dôchodkov a iných finančných nárokov v eurách [1], by sa nariadenie č. 7/66/Euratom, 122/66/EHS [2] malo zmeniť a doplniť, PRIJALA TOTO NARIADENIE: Článok 1 V nariadení č. 7/66/Euratom, 122/66/EHS sa pojem "belgické franky" nahrádza pojmom "eurá" a čiastky vyjadrené v belgických frankoch sa nahrádzajú príslušnými čiastkami v jednotkách eura podľa prepočítavacieho kurzu prijatého Radou. Uplatňujú sa pravidlá týkajúce sa zaokrúhľovania čiastok ustanovené v nariadení Rady (ES) č. 1103/97 zo 17. júna 1997 o určitých ustanoveniach týkajúcich sa zavedenia eura [3]. Článok 2 Podľa tohto nariadenia uskutoční Komisia 1. januára 1999 prepočet čiastok v belgických frankoch v nariadení č. 7/66/Euratom, 122/66/EHS na euro; tieto hodnoty sa uverejnia v Úradnom vestníku Európskych spoločenstiev v januári 1999. Článok 3 Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev. Uplatňuje sa od 1. januára 1999. Toto nariadenie je záväzné vo svojej celistvosti a jepriamo uplatniteľné vo všetkých členských štátoch. V Bruseli 12. novembra 1998 Za Radu predseda E. Hostasch [1] Ú. v. ES L 307, 17.11.1998, s. 1. [2] Ú. v. ES 150, 12.8.1966, s. 2751/66. [3] Ú. v. ES L 162, 19.6.1997, s. 1. --------------------------------------------------
Official Journal L 308 , 18/11/1998 P. 0003 - 0003



NARIADENIE RADY (ES) č. 2469/98 z 9. novembra 1998 o uzavretí Dohody medzi Európskym hospodárskym spoločenstvom a Gabonskou republikou o rybolove z pobrežia Gabonu RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 43, v súvislosti s prvou vetou článku 228 ods. 2 a prvým pododsekom článku 228 ods. 3, so zreteľom na návrh Komisie1, so zreteľom na stanovisko Európskeho parlamentu2, keďže spoločenstvo a Gabonská republika rokovali o dohode o rybárstve, ktorou sa rybárom spoločenstva zabezpečujú možnosti rybolovu vo vodách patriacich do zvrchovanosti alebo súdnej právomoci Gabonskej republiky a uvedenú dohodu parafovali; keďže je v záujme spoločenstva schváliť uvedenú dohodu; keďže pri stanovovaní metódy prideľovania možností rybolovu členským štátom by sa malo vychádzať z tradičného prideľovania možností rybolovu, PRIJALA TOTO NARIADENIE: Článok 1 Dohoda medzi Európskym spoločenstvom a Gabonskou republikou o rybolove z pobrežia Gabonu sa týmto schvaľuje v mene spoločenstva. Text dohody je pripojený k tomuto nariadeniu. Článok 2 Možnosti rybolovu stanovené v protokole k dohode sa prideľujú členským štátom takto: a) Veľké záťahové siete na lov tuniakov: Španielsko: 22 plavidiel Francúzsko: 20 plavidiel b) Plávajúce šnúry s nadväzcami na lov rýb: Španielsko: 28 plavidiel Portugalsko: 5 plavidiel Ak žiadosti o licencie zo strany uvedených členských štátov nevyčerpávajú všetky možnosti rybolovu stanovené v protokole, Komisia môže zohľadniť žiadosti o licencie iných členských štátov. Článok 3 Predseda Rady sa týmto oprávňuje určiť osoby splnomocnené na podpísanie dohody tak, aby zaväzovala spoločenstvo. Článok 4 Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 9. novembra 1998 Za Radu predseda J. FARNLEITNER 1 Ú. v. ES C 240, 31.7.1998, s.7. 2 Ú. v. ES C 313, 12.10.1998.
Úradný vestník L 320 , 28/11/1998 S. 0027 - 0027



Nariadenie Komisie (ES) č. 2559/98 z 27. novembra 1998, ktorým sa mení a dopĺňa nariadenie (ES) č. 3199/93 o vzájomnom uznávaní postupov úplného denaturovania etanolu na účely výnimky zo spotrebnej dane KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 92/83/EHS z 19. októbra 1992 o zosúladení štruktúr spotrebných daní pre etanol a alkoholické nápoje [1] a najmä jej článok 27 (4), so zreteľom na smernicu Rady č. 92/12/EHS z 25. februára 1992 o všeobecných systémoch pre výrobky podliehajúce spotrebnej dani a o vlastníctve, pohybe a monitorovaní takýchto výrobkov [2], naposledy zmenenú a doplnenú smernicou č. 96/99/ES [3] a najmä jej článok 24, so zreteľom na Nariadenie Komisie (ES) č. 3199/93 z 22. novembra 1993 o vzájomnom uznávaní postupov úplného denaturovania etanolu na účely výnimky zo spotrebnej dane [4] v znení nariadenia (ES) č. 2546/95 [5], so zreteľom na stanovisko Výboru pre spotrebné dane, keďže podľa článku 27 (1) a) smernice č. 92/83/EHS sa od členských štátov vyžaduje, aby oslobodili od spotrebnej dane etanol, ktorý bol úplne denaturovaný v súlade s požiadavkami akéhokoľvek členského štátu pod podmienkou, že také požiadavky boli riadne oznámené a prijaté v súlade s podmienkami stanovenými v odsekoch 3 a 4 tohto článku, keďže Taliansko oznámilo zavedenie zmien a doplnkov denaturačných činidiel povoleným podľa smernice (ES) č. 3199/93, PRIJALA TOTO NARIADENIE: Článok 1 "Taliansko Etylalkohol, ktorý má byť denaturovaný, musí mať obsah bezvodého etylalkoholu najmenej 90 % objemových. Na jeden hektoliter bezvodého etylalkoholu pridajte: - 125 gramov thiofenu, - 0,8 gramu denatonium benzoátu, - 3 gramy CI reaktívnej červene 24, vodný roztok s koncentráciou 25 % hmotnostných, - 2 litre metyl etylketonu." Článok 2 Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 27. novembra 1998. Za Komisiu Mario Monti člen komisie [1] Ú. v. ES L 316, 31.10.1992, s. 21. [2] Ú. v. ES L 76, 23.3.1992, s. 1. [3] Ú. v. ES L 8, 11.1.1997, s. 12. [4] Ú. v. ES L 288, 23.11.1993, s. 12. [5] Ú. v. ES L 260, 31.10.1995, s. 45. --------------------------------------------------